次韻辛起李長篇
作者：王洋
朝代：宋

paragraphs: 十年爪牙官，百世傳風流。
每思先賢範，爛漫涕不收。
爭奪世界中，蕭灑自十洲。
辛使東洲望，翹材錯薪槱。
干戈一相尋，賢愚自相仇。
六鰲失所負，群賢困道周。
人如辛使者，往往官屢休。
用舍方坎壈，身世同蜉蝣。
但聞公卿間，飽誦才業優。
爵祿縱可辭，歲月那得媮。
向來成名時，石室書盍紬。
奈何俯仰中，窘路拘驊騮。
嘶鳴合亨塗，飄泊仍海陬。
嗟予才每下，粗能别薰蕕。
識面苦不早，論交亦何尤。
長裾曳非難，騖棹驚莫留。
既懷難會戀，那無輕去愁。
方今草寇猖，健兒炊矛頭。
金盤集衛霍，藜糝甘軻邱。
不知到死處，真得飽暖不。
行當捫牽牛，快願同桴浮。